Sanchis justifica l'entrevista a un etarra amb delictes de sang - Notícies Comunicació - Notícies Comunicació - e-notícies
Comunicació · 1 de Juny de 2018. 13:17h.
Els grups sobiranistes impedeixen que Brauli Duart comparegui per donar explicacions
El director de TV3, Vicent Sanchis, ha justificat que el programa Preguntes Freqüents entrevistés Josean Fernández, membre d'ETA que va ser condemnat per participar en l'assassinat de l'industrial vinater Rafael Vega Gil.
Sanchis ha exposat que "suposo que en un moment determinat les condemnes prescriuen, que és quan es compleixen, i que hi ha una altra cosa importantíssima que és la rehabilitació de les persones". "Sempre vigilem que les víctimes no se sentin ofeses", ha defensat.
El president de la CCMA, Brauli Duart, ha subratllat que "és un tema molt sensible", però ha afegit que "malgrat que jo no decideixo qui són els convidats, assumeixo com a pròpia qualsevol responsabilitat que se'n pugui derivar". Tanmateix, ha dit en aquest sentit que "no dic que s'hagi produït en aquest cas".
L'entrevista a l'etarra ha estat criticada pels portaveus de Ciutadans, PSC i PPC durant la comissió de control de la CCMA. Fernando de Páramo li ha retret que "a mi em donaria vergonya ser el director de TV3 i que en una televisió pública s'intenti blanquejar el terrorisme". "Què és això del conflicte basc? Hi ha hagut assassins i demòcrates assassinats", ha remarcat.
El socialista David Pérez ha exposat que "el problema és que el convidat no es considerava un assassí, que no tenia remordiments, va somriure en un moment molt desagradable i que ETA va sorgir com un moviment cultural". "Hi ha altres membres d'ETA que s'han penedit... Aquest són els que s'haurien d'haver portat al programa".
Junts per Catalunya, ERC i la CUP han tombat la proposta de compareixença de Brauli Duart al Parlament, presentada pel PPC, per l'entrevista al Preguntes Freqüents de l'etarra Josean Fernández. "Volem que TV3 no sigui instrument de blanqueig del terrorisme", ha defensat el diputat popular Santi Rodríguez.
‘Preguntes freqüents', a la corda fluixa
El director de TV3 va participar en un míting de JxCat